वाराणसी. नरेंद्र मोदी ने तीन साल बाद शनिवार को बनारस में रोड शो किया। दो घंटे का यह रोड शो 12 किमी तक चला। सिक्युरिटी को लेकर खतरे की परवाह ना करते हुए मोदी पूरे वक्त ओपन कार में रहे। उन्होंने दो मंदिरों में दर्शन किए। एक इलाके में मुस्लिमों की तरफ से तोहफे में मिली शॉल को खुद मांगकर माथे पर रख लिया। बता दें कि मोदी सोमवार तक बनारस में ही रहेंगे। उनके साथ 11 केंद्रीय मंत्री भी बनारस और उसके पास के इलाकों में रहेंगे। यहां आखिरी फेज के तहत 8 मार्च काे वोटिंग है। सोमवार को प्रचार थमेगा। रास्ते भर लगे मोदी-मोदी के नारे...
1) मालवीय की प्रतिमा पर माल्यार्पण किया, दो मंदिरों में पहुंचे
- यूपी चुनाव के 7th और फाइनल फेज के प्रचार के लिए मोदी बनारस आए हैं। उन्होंने मदन मोहन मालवीय की प्रतिमा पर माल्यार्पण कर उन्होंने रोड शो शुरू किया।
- बीएचयू से शुरू हुआ मोदी का रोड शो रविदास गेट, मदनपुरा, अस्सी मोहल्ला, सोनारपुरा होते हुए गोदौलिया पहुंचा। मोदी ने भगवान विश्वनाथ के दर्शन किए।
- विश्वनाथ मंदिर में उन्होंने जलाभिषेक किया। इसके बाद कालभैरव मंदिर पहुंचे।
- बनारस की सड़कों पर लोग और बीजेपी कार्यकर्ताओं की जमकर भीड़ थी। रास्ते भर लोगों ने मोदी-मोदी के नारे लगाए। मोदी की सुरक्षा में ड्रोन कैमरे लगाए गए थे।
2) बुजुर्ग विधायक को अपने साथ दर्शन के लिए ले गए मोदी
- मोदी जब विश्वनाथ मंदिर में दर्शन के लिए पहुंचे तो उनकी नजर बीजेपी नेताओं के बीच खड़े श्यामदेव राय चौधरी पर पड़ी। मोदी एसपीजी घेरा तोड़कर आगे आए और चौधरी का हाथ थाम उन्हें मंदिर के अंदर ले गए। दर्शन के दौरान चौधरी मोदी के साथ ही रहे। बता दें कि चौधरी को इस बार बीजेपी ने टिकट नहीं दिया था।
- चौधरी सात बार बनारस से विधायक रहे। लेकिन इस बार उनकी जगह बीजेपी ने नीलकंठ तिवारी को टिकट दिया है।
2) मुस्लिमों ने दी शॉल
मोदी का रोड शो मदनपुरा में 30 मिनट के लिए था। यहां मोदी ने बावनी के सरदार हाजी मुख्तार अहमद महतो के दिए गुलदस्ते और शॉल को एसपीजी से कहकर मंगवा लिया। शॉल को मोदी ने माथे से लगाते हुए सिर पर रख लिया। उन्होंने कहा- ''हर मुसलमान मेरा भाई है, देश की तरक्की में आप सभी आगे आएं।''
3) काशी के कोतवाल के दर्शन
- मोदी विश्वनाथ मंदिर में दर्शन के बाद मंदिर से चौक, नीची बाग, मैदागिन, कोतवाली विशेश्वरगंज, गुजरात विद्या मंदिर होते हुए कालभैरव मंदिर पहुंचे।
- कालभैरव मंदिर के महंत राजेश गिरी ने बताया कि मोदी जब से काशी के सांसद बने हैं, उनके हर दौरे पर काशी के कोतवाल के दर्शन के कयास लगाए जा रहे थे, लेकिन इन कयासों से परे काशी की जनता को बीजेपी के पक्ष में वोट देने की अपील करने के लिए वे काशी पहुंचे।
- बीएचयू गेट से शुरू हुआ शो विश्वनाथ मंदिर पर खत्म हुआ।
4) मोदी के रोड शो पर आयोग की सख्ती
- मोदी के रोड शो को लेकर चुनाव आयोग सख्ती दिखाई है। चीफ डेवलपमेंट ऑफिसर (सीडीओ) पुलकित खरे ने कहा कि रोड शो की परमिशन नहीं थी। इसके बाद भी शो किया गया। कार्रवाई की जाएगी।
5) क्या बोली कांग्रेस?
- कांग्रेस नेता मीम अफजल ने कहा, "मोदी बनारस में दर्शन करने के लिए आए थे। रोड शो करना आचार संहिता का उल्लंघन है।"
- मोदी तीन दिन अपने संसदीय क्षेत्र में रहेंगे। रविवार को वे काशी विद्यापीठ इलाके में रैली करेंगे और DLW में लोगों से मुलाकात करेंगे।
- कैम्पेनिंग के आखिरी दिन यानी सोमवार को वे रोहनिया और सेवापुरी में रैली करेंगे। बता दें कि अमित शाह भी पहले से वाराणसी में मौजूद हैं।
- राजनाथ सिंह, अरुण जेटली, पीयूष गोयल, रविशंकर प्रसाद, स्मृति ईरानी, संतोष गंगवार, कलराज मिश्र, वेंकैया नायडू, जेपी नड्डा, अनुप्रिया पटेल और महेेंद्र पांडे में भी दो दिन वाराणसी और उसके आसपास के इलाकों में एक्टिव रहेंगे अौर प्रचार में पूरा जोर लगाएंगे।
hin_Deva hin_Deva hin_Deva bho_Deva awa_Deva hin_Deva hin_Deva hin_Deva bho_Deva hin_Deva hin_Deva bho_Deva bho_Deva hin_Deva bho_Deva hin_Deva hin_Deva awa_Deva hin_Deva hin_Deva hin_Deva bho_Deva